
Alkusanat

Tietoisuustaitojen perimmäinen tarkoitus on antaa sinulle avaimet oman mielesi hallintaan. Usein nimittäin käy niin, että ajatukset ja tunteet ottavat ohjat käsiinsä huomaamattasi. Ne saattavat tempaista mukaansa kuin myrskytuuli, ja yhtäkkiä huomaat olevasi keskellä reaktiota, stressiä tai mielensisäistä draamaa ennen kuin ehdit edes kysyä itseltäsi: ”Hetkinen… haluanko minä oikeasti mennä tähän tunteeseen mukaan?” Mindfulness-harjoitusten myötä opit ohjaamaan mieltäsi sen sijaan, että se hallitsisi sinua. Kyse on kyvystä olla läsnä tässä hetkessä aistien ja havainnoiden, ilman tarvetta selittää, analysoida tai arvostella kokemaansa.

Kuvittele tietoisuustaito kuin taskulampuksi pimeässä huoneessa. Elämä on tuo huone, ja usein huomiomme vaeltelee hallitsemattomasti sen pelottavissa nurkissa, menneisyyden varjoissa tai levottomissa ”entä jos” -ajatuksissa. Tietoisuustaito on opittu kyky hallita tuota valokeilaa. Sinä päätät, mihin suuntaat lampun valon ja mihin keskittyminen on tässä hetkessä hyödyllistä ja olennaista sinun itsesi kannalta.

Tietoisuustaito ei ole synnynnäinen ominaisuus, joka joillain on ja toisilla ei ole. Se on taito siinä missä mikä tahansa muukin ja taitoja voi harjoitella. Samalla itsetietoisuutesi kasvaa ja kykysi palautua stressistä nopeutuu. Kun opit hallitsemaan huomion valokeilaa, alat tunnistamaan ne eri tilat, joissa mieli päivän aikana operoi. Silloin automaattiohjaus, ylivirittyneisyys, murehtiminen ja erilaiset tunnereaktiot alkavat näyttäytyä entistä selkeämmin. Samalla teet tilaa selkeydelle, rauhalle ja aidolle läsnäololle.

Kun aloin opiskella mindfulness- ja tunnetaitovalmentajaksi, en itse asiassa tiennyt, mitä sana mindfulness tarkalleen ottaen edes tarkoitti. Vaikka olin harjoittanut läsnäoloa eri tavoin jo aiemmin, en ollut osannut yhdistää näitä kahta käsitettä toisiinsa. Ymmärsin, että mindfulness ja läsnäolo eivät ole erillisiä asioita, vaan ne ovat yksi ja sama ilmiö, jota vain kuvataan eri sanoilla. Samalla hävisi ajatus siitä, että mindfulness olisi jotain mystistä tai monimutkaista. Ja oikeastaan se on hyvin armollista olemista itseään kohtaan.

Jos mietin aikaa taaksepäin omaan lapsuuteeni, läsnäolo oli silloin aivan erilaista kuin nykyään. Silloin ei ollut älypuhelimia, internetiä tai jatkuvia ilmoituksia vetämässä huomiota pois tästä hetkestä. Ei ollut samanlaista ärsyketulvaa tai vaatimusta olla koko ajan tavoitettavissa. Läsnäolo syntyi silloin ihan luonnostaan. Leikissä, luonnossa, syödessä ja arjen hiljaisissa hetkissä. Se oli läsnä myös arjen välttämättömissä askareissa, jotka tehtiin hitaasti ja itse. Koska astianpesukoneet olivat kalliita harvinaisuuksia, tiskit pestiin käsin, ja tuohon toistuvaan rutiiniin sisältyi pakotettu pysähtyminen lämpimän veden ja saippuakuplien äärelle. Meillä oli myös selkeät kotiintuloajat, ja ruoka-aikaankin osattiin usein suunnistaa kotiin ilman kelloa, luottaen oman kehon sisäiseen rytmiin ja ympäröivän maailman viesteihin ajan kulusta.

Nykymaailmassa huomio on jatkuvasti sirpaleina, ja läsnäolosta on tullut taito, jota täytyy tietoisesti vaalia. Evoluutiomme ei ole pysynyt tämän historiallisen nopean muutoksen perässä. On kuitenkin meistä jokaisesta itsestämme kiinni, valitsemmeko harjoittaa läsnäoloa vai emme. Tätä kykyä emme onneksi ole kadottaneet. Se on vain jäänyt kiireen, ärsykkeiden ja mielessä pyörivien ajatusten alle.

Minun oma mindfulness polkuni ei ollut mikään helpoin taival. Vuonna 2018 aloitin LCF Life Coach® koulutuksen Valmentamossa, josta sain työkaluja elämän eteenpäin viemiseen burnoutin aikoihin, mutta vasta mindfulness polkuni auttoi minua pääsemään syvemmälle perimmäisiin tunteisiin ja haavoihin, jotka minun piti vielä kohdata. En varmaan aiemmin olisi ollut edes valmis niitä kohtaamaan tai en tiedä miten olisin niitä kestänyt. Sillä vaikka olen aina ollut iloinen ja yritän keskittyä vain hyvään ja positiiviseen, huomasin, miten paljon minussa oli vihaa. Tuo vihan tunne kätki alleen avuttomuuden ja olen päätellyt, että viha on suojellut minua ja pitänyt minut toimintakykyisenä, kun taas jos olisin ollut avuton, olisin jähmettynyt paikoilleen.

Tunnistin itsessäni myös valtavan määrän katkeruutta ihmisiä kohtaan, jotka olivat kohdelleet minua tai perheenjäseniäni väärin. Ja vaikka olin antanut monelle jo anteeksi, oli silti vielä paljon anteeksi annettavaa. Ja anteeksihan ei anneta sen vuoksi, että joku toinen tulisi siitä iloisemmaksi, vaan sen vuoksi, että voisi itse viimein olla vapaa. Tämän vuoksi haluan jakaa näitä työkaluja myös sinulle. Jotta sinunkin olisi hieman helpompi hengittää, kohdata omat kerroksesi ja löytää tiesi siihen vapauteen, joka on jo sinussa odottamassa.

Missä mielesi on juuri nyt?

Moni meistä elää arjessa, jossa ärsykkeitä, viestejä ja ilmoituksia tulee jatkuvasti. Mielelle jää silloin liian vähän tilaa huomata, mitä meille itsellemme oikeasti kuuluu. Takerrumme usein myös odotuksiin siitä, miten asioiden pitäisi olla ja se luo jännitettä todellisuuden ja omien vaatimustemme välille. Samalla mieli jää usein kiinni menneeseen tai murehtii tulevaa, mikä kuluttaa hirveästi energiaa ja vie meidät pois tästä hetkestä. Siitä ainoasta paikasta, jossa elämä todella tapahtuu.

On täysin luonnollista, että ajatukset vaeltelevat. Kun olemme aidosti läsnä ajatukset eivät välttämättä häviä tai mieli ei ole tyhjä, mutta opimme huomaamaan missä mielemme kulloinkin liikkuu. Ja kun opimme huomaamaan, milloin mieli lähtee vaeltamaan, opimme palauttamaan huomion lempeästi takaisin tähän hetkeen.

Elämää voi hahmottaa janana, jossa menneisyys on toisessa päässä, tulevaisuus toisessa ja nykyhetki jossain niiden välissä. Nykyhetkessä tapahtuva tilanne on aina uusi, mutta mieli yrittää ymmärtää sitä vanhojen kokemusten avulla. Esimerkiksi, jos ystävä ei vastaa viestiisi heti, mieli voi alkaa tuottaa ajatuksia kuten: “sanoin varmaan viime tapaamisella jotain väärää” tai “hän on nyt loukkaantunut minulle jostakin”. Todellisuudessa ystävä saattaa olla kiireinen, mutta aiemmat kokemukset hylätyksi tulemisesta voivat ohjata tulkintaa tilanteesta. Mieli siis etsii tutun syyn aiemmasta kokemuksesta, vaikka nykyhetkessä vaikuttaisi monta muutakin tekijää. Minun mummuni oli esimerkiksi sellainen, että jos en ollut viikkoon käynyt hänen luonaan, hän luuli aina, että olin suuttunut hänelle jostakin. Jossain vaiheessa huomasin itsekin ajattelevani samoin, jos joku ei vastannut puhelimeen tai viesteihin yhtä nopeasti kuin minä (ja sehän oli tietysti heti). Tuijotin puhelinta, kuin saisin ajatuksen voimalla toisen reagoimaan. Se on aika raskas tapa hoitaa ihmissuhteita.

Toisaalta mieli voi myös muuttaa käsityksiään. Ajatellaanpa vaikka firman pikkujouluja. Sinä saatat muistaa illasta vain sen, miten pienessä nousuhumalassa nolasit itsesi omasta mielestäsi kömpelöllä vitsillä, mutta työkavereidesi mielestä olit illan hauskin seuramies/nainen.

Kun he myöhemmin kehuvat iltaa parhaaksi ikinä ja juttuasi ihan loistavaksi, se voi vähitellen muuttaa sinunkin tapaasi muistaa ja tulkita kyseisiä pikkujouluja.

On tärkeää tulla tietoiseksi mielen taipumuksista ja erityisesti uskomuksista sekä oletuksista. Meidän mielemme on nimittäin mestari kirjoittamaan jatkuvasti odotuksia, joihin todellisuuden on välillä vaikea taipua. Se saattaa kuiskia korvaan toiveita kuten: ”Kunpa olisin tällainen…” tai “Minun pitäisi olla tuollainen.”. Ja kun todellisuus ei vastaakaan näitä mielen luomia mielikuvia, seurauksena on karvas pettymys. Yksi hyvä esimerkki tästä on some. Saatamme selailla puhelinta ja uppoutua seuraamaan jotakuta, jonka elämä näyttää ulos päin ihan täydelliseltä. Hänen kotinsa on aina järjestyksessä, aamupalaksi on värikkäitä smoothie-kulhoja ja hänen hiukset kääntyvät juuri oikeanlaiselle kaarelle ilman erillistä yrittämistä. Samalla kun seuraamme tuota henkilöä, meidän oma mielemme alkaa huomaamatta rakentaa oletusta siitä, että omakin elämä pitäisi näyttää juuri tuolta. Kun sitten lasket puhelimen pöydälle ja vilkaiset peiliin, vastassa onkin pörröinen tukka, väsynyt katse ja keittiön pöydällä lojuva tyhjä jogurttipurkki. Seurauksena on välitön pettymys siitä, ettei todellisuus vastaa sitä digitaalista kangastusta, jota mieli käytti mittatikkuna. Unohdamme, että vertaamme omaa raakaa arkeamme jonkun toisen huolellisesti lavastettuun huippuhetkeen.

Sama ilmiö näkyy tavoitteissa, jolloin ensin syntyy tavoite, siihen liittyy oletus, ja jos emme täytäkään tuota tavoitetta, petymme. Mieti vaikka tilannetta, jossa olet menossa tärkeään tapaamiseen tai treffeille. Olet etukäteen mielessäsi suunnitellut, miten tuo tapaaminen sujuu. Olet suunnitellut sanavalintasi, loistavat vitsisi ja jopa sen, miten toinen vastaa niihin hymyillen juuri oikealla tavalla. Olet kuvitellut tilanteen ilmapiirin lämpimäksi ja sujuvaksi, mutta todellisuus harvoin menee suunnitelmiemme mukaan. Tapaamisessa toinen onkin väsynyt tai etäinen, keskustelu takkuaa ja se loistava vitsisi saakin osakseen vain hämmentyneen hiljaisuuden.

Tai kun päätämme lähteä luontoon rauhoittumaan. Oletus on, että sisäinen rauha laskeutuu yllemme kuin elokuvissa. Mutta kun astumme autosta ulos metsään, hyttyset pistävät, kengät hiertävät ja mieli kelaa edelleen eilistä ärsyttävää sähköpostia, joka kilahti sähköpostiin juuri, kun olit laittamassa konetta kiinni. Kun tulemme tietoisiksi näistä oletuksista ja mielikuvista, joita luomme mielessämme, koko tarina voi alkaa muuttua, emmekä ole enää yhtä automaattisesti niiden vietävissä.

Meillä liikkuu mielessä jopa noin 60 000 ajatusta päivässä, ja usein ne ovat samoja, toistuvia ajatuksia. Eläimet ja lapset sen sijaan elävät lähes jatkuvasti läsnäolon tilassa. Ajattele vaikka koiraa, joka löytää metsälenkillä mielenkiintoisen kepin. Se ei murehdi sitä, että olit ärähtänyt sille ennen lähtöä tai milloin on seuraava ruoka-aika. Se on sataprosenttisesti siinä kepissä, sen tuoksussa ja purutuntumassa. Eikä se myöskään analysoi kepin laatua suhteessa muihin keppeihin, sitä mitä me ihmiset teemme usein huomaamatta. Koiran maailma ei ole jakaantunut ajatuksiin ja todellisuuteen, vaan se on yhtä ympäristönsä kanssa.

Mind full vai mindful?

Mind full ja mindful saattavat kuulostaa korvaan samalta, mutta ne ovat kaksi täysin erilaista olotilaa. Kun olemme mind full -tilassa, mieli vaeltelee hallitsemattomasti kaikkialla muualla kuin siinä hetkessä, missä jalkamme koskettavat maata. Ajatukset siirtyvät helposti tekemättömiin töihin, menneisiin sähköposteihin, illan kauppalistaan ja murehtimiseen siitä, mitä huominen tuo tullessaan. Toisin sanoen, vaikka kehomme olisi läsnä, mielemme on silloin jossain ihan muualla. Kun taas siirrymme mindful-tilaan, suhteemme ympäristöön ja itseemme alkaa muuttua, jolloin olemme osa isompaa kokonaisuutta.

Ajattelepa vaikka sitä hetkeä, kun viet koiran ulos tai lähdet itse pienelle happihypylle. Kävelet tuttua reittiä, mutta et näe puita, et tunne tuulta kasvoillasi etkä huomaa naapurin iloista tervehdystä kadun toisella puolen. Olet uppoutunut sisäiseen väittelyyn siitä, mitä sinun olisi pitänyt sanoa siinä vaikeassa tapaamisessa aiemmin päivällä. Kiire ja ärsytys tuntuu kiristyksenä hartioissa ja ajatukset ahdistavat, vaikka juuri nyt sinulla olisi aikaa itsellesi ja palautumiselle. Millainen olosi tuolloin on? Miten se tuntuu kehossasi?

Mutta jos sen sijaan pysähdyt hetkeksi ja vedät keuhkot täyteen raikasta ilmaa. Huomaat koiran hännän heilahduksen, puiden oksien liikkeen taivasta vasten, auringon lämmön iholla ja hiekan narskeen kenkiesi alla. Miten olotilasi muuttuu?

Mind full -tilassa mieli kuormittuu ja näkökenttä kaventuu. Kiire vie ajatukset ikään kuin suppiloon, jolloin impulsiivisuus lisääntyy ja asioita tulee helposti tuomittua tai arvosteltua. Epävarmuuden ja turvattomuuden tunne voimistuvat, ja mieli harhailee menneessä tai tulevassa nykyhetken sijaan. Samalla itsekeskeisyys korostuu, kokemusmaailma supistuu ja oma tila voi tuntua yhä pienemmältä.

Mindful-tilassa näkökulma laajenee, ja asioita alkaa nähdä uudella tavalla. Rauhallisuus lisääntyy, ja impulsiivisuuden sijaan toiminta muuttuu spontaaniksi ja harkituksi. Asiat voidaan kohdata sellaisina kuin ne ovat ilman tarvetta tuomita tai arvostella niitä. Hyväksyminen ja epävarmuuden sietokyky vahvistuvat, turvallisuuden tunne kasvaa ja huomio palautuu nykyhetkeen. Samalla myötätunto itseä ja muita kohtaan lisääntyy, kokemusmaailma avartuu ja kyky hyväksyä elämä sellaisena kuin se on, vahvistuu.

Mindfulness on todella hyödyllinen yleistyökalu jokaisen omaan elämäntyökalupakkiin. Eikä sitä tarvitse harjoittaa vain erillisessä tilassa arjen ulkopuolella. Harjoittelun myötä voit olla tietoisesti läsnä periaatteessa missä tahansa, kuten työpalaverissa, kävelylenkillä tai keskellä kiireistä perheen arkea. Läsnäolotaidot ovat jokaisen ihmisen perustaitoja, aivan kuten lukeminenkin. Olisikin ensiarvoisen tärkeää, että jokainen meistä oppisi hallitsemaan nämä taidot hyvin, sillä se vie meitä pois suorittamisen ja jatkuvien tarpeiden oravanpyörästä. Voitkin kysyä itseltäsi, tarvitsetko todella kaikkea sitä mielen hälyä, joka vie kaiken huomion, vai riittäisikö ihan pelkkä oleminen edes välillä? Voitko huomata, että juuri tällaisenaan, tässä hetkessä, oletkin jo täydellinen ja riittävä?

Keho on aina siellä, missä elämä tapahtuu. Siksi läsnäolo vahvistuu, kun palaamme omaan kehoon ja sen tuntemuksiin. Myös kehon asento viestii mielelle ja aivoillemme. Kasassa oleva kyyry asento viestii suojautumista ja väsymystä. Jos istut pöydän kulmassa kyyryssä ja katse maassa, aivosi tulkitsevat tilanteen helposti uhkaavaksi tai epämukavaksi, mikä ruokkii epävarmuutta. Tällöin avoimuus ja vastaanottavuus ovat paljon rajallisempia kuin ryhdikkäässä asennossa ollessa. Voit kokeilla tätä, vaikka nyt heti käytännössä. Nouse seisomaan ja ota itsellesi huono ryhti. Tiputa hartiat alas ja anna päänkin painua alaspäin. Sano nyt itsellesi: ”Hyvä minä, olet loistava!” Miltä tuntui? Uskotko omia sanojasi? Ota seuraavaksi hyvä ryhti. Paina jalat tukevasti maahan, suorista hartiat ja nosta pää pystyyn niska oikein pitkäksi. Sano nyt itsellesi: ”Hyvä minä, olet loistava!” Tuntuuko erilaiselta kuin huonossa ryhdissä? Uskotko paremmin omia sanojasi? Kun haluat olla aidosti läsnä, ota hyvä, ryhdikäs ja vakaa asento. Ryhti auttaa keskittymään ja tekemään kehon viestit helpommin havaittaviksi. Ja kun keho on hyvässä asennossa, energia virtaa vapaammin ja olo voi tuntua valppaammalta ja avoimemmalta. On kuitenkin hyvä olla tietoinen, että aluksi keho saattaa kuitenkin väsyä, jos on pitkään tottunut istumaan huonossa ryhdissä ja siirtyy yhtäkkiä ryhdikkäämpään asentoon. Tämä on normaalia. Keho kyllä sopeutuu ajan myötä, ja itse asiassa huono ryhti väsyttää usein enemmän kuin hyvä.

Myönteiset tunteet ja rauha tukevat läsnäoloa, kun taas kiire ja stressi yrittävät aina viedä meidät pois tästä hetkestä. Kiire syntyy nimittäin aina ensin mielessä, ennen kuin se hiipii kehoon stressiksi.

Kuvittele itsesi lauantaiaamuun, kun olet juuri herännyt ilman herätyskelloa. Makaat peiton alla ja tunnet suloista rauhaa. Tunnet lakanoiden viileyden iholla ja kuulet linnun laulun ulkoa. Mutta sitten se tapahtuu. Salakavalasti, mieleesi hiipii yksi ainoa ajatus: ”Ai niin, ne illalliskutsut tänään... ehdinkö millään saada kaiken valmiiksi, kun oli niin paljon asioita aikataulutettu tälle päivälle?” Kuvittele, kuinka tuo yksi pieni ajatus muuttaa kaiken. Yhtäkkiä sinulla on kiire, vaikka kellonviisarit liikkuvat aivan samaa tahtia kuin minuutti sitten. Mielessäsi olet jo imuroimassa, tiskaamassa ja sähläämässä kaupan hyllyjen välissä. Ja vaikka olet edelleen fyysisesti makuuasennossa, kehosi on jo täydessä taistele tai pakene -tilassa. Pehmeä peitto alkaa tuntua liian kuumalta. Sydämesi alkaa lyödä hieman nopeammin, ja huomaat puristavasi leukojasi yhteen. Rauha on tiessään, ja olet sinkoutunut tästä hetkestä suoraan kolmen tunnin päähän tulevaisuuteen murehtimaan pölypalloja. Kuitenkin juuri tässä kohtaa meillä on mahdollisuus tehdä tietoinen valinta. Jatkanko kiireen mukana vai pysähdynkö ja valitsen läsnäolon?

Sama pätee tunteisiin. Kun ihminen tulee tietoiseksi omista tunteistaan ja hyväksyy ne, tunteet eivät yleensä jää pitkäksi aikaa päälle. Esimerkiksi suru, viha tai ärtymys saavat tulla, mutta kun ne kohdataan tietoisesti ilman vastustamista, ne usein myös menevät ohi luonnollisesti. Kuitenkin usein käy juuri päinvastoin, jos tunteita pyritään piilottamaan, tukahduttamaan tai kieltämään. Silloin ne voivat jäädä kytemään ja nousta esiin myöhemmin paljon voimakkaampina ja usein vielä väärässä hetkessä.

Tietoinen suhtautuminen omiin tunteisiin lisää myös vastuunottokykyä. Kun ihminen tunnistaa omat tunteensa, hän ei enää syytä niistä automaattisesti muita ihmisiä tai olosuhteita. Sen sijaan hän alkaa ymmärtämään, että tunteet syntyvät omassa mielessä ja kehossa, ja että niillä on vaikutusta omaan käyttäytymiseen ja päätöksentekoon.

Kuvittele tilanne, jossa olet tehnyt pitkään ja raskaan työpäivän ja kun väsyneenä saavut viimein kotiin, huomaat, että joku on jättänyt tiskit pöydälle. Suustasi saattaa päästä syljen saattelema kiukkuinen huomautus: ”Tämä on taas tätä, kukaan muu ei tee tässä talossa mitään. Aina saa kaiken tehdä itse!” On totta, että toisen toiminta on se kipinä, joka sytyttää tulipalon. Jos astiat on jätetty levälleen, se on konkreettinen ärsyke, johon on vaikea suhtautua neutraalisti. Jos sinulla on ollut hyvä päivä ja olet virkeä sekä hyvällä tuulella, saattaisit vain huokaista ja nostaa astiat koneeseen. Mutta kun olet väsynyt, mieli lisää likaisiin tiskeihin tulkinnan arvostuksen puutteesta. Silloin mieleen nousee helposti ajatuksia kuten: ”Hän ei arvosta minua tarpeeksi, että huomioisi minut” tai ”Aina minä joudun tekemään kaiken”. Fakta on se, että toinen jätti astiat laittamatta koneeseen, josta sinulle aiheutuu tunteita ja tuntemuksia. Kuitenkin, jos ajattelemme, että toinen on sataprosenttisesti syyllinen pahaan oloomme, annamme hänelle samalla avaimet omaan onnellisuuteemme. Silloin ajatusmalli on, että jos hän ei muutu, en voi voida hyvin ja olla onnellinen.

Tietoinen vastuunotto taas antaa meille vallan omiin tuntemuksiin. Silloin voit vain todeta itsellesi: ”Hän jätti tiskit hoitamatta (ärsyttävää!), mutta minä päätän, annanko tämän pilata loppuiltani vai osaanko hoitaa itse oman kiukkuni pois.” Kun tulet tietoiseksi omista tuntemuksistasi alat ymmärtämään, että ehkä oletkin stressaantunut ja väsynyt jo aiemmin tapahtuneista tilanteista ja siksi tiskit tuntuvat nyt ylitsepääsemättömältä. En yritä tässä puolustella toisen tekoja, mutta toiseen ihmiseen et voi vaikuttaa, jos hän itse ei halua tehdä itselleen jotain. Voit ainoastaan vaikutta itseesi ja omiin ajatuksiisi. Kun tunnistat, että tunne on sinun omasi, et enää hyökkää toista kohtaan, vaan pystyt ehkä sanomaan hänelle: ”Olen nyt tosi väsynyt ja minua harmittaa nämä tiskit, voisitko auttaa minua niiden kanssa?”

Tällainen tietoinen pysähtyminen ei auta ainoastaan ihmissuhteissa, vaan se voi muuttaa myös syvälle juurtuneita tapojamme. Hyvä esimerkki tästä löytyy tutkimuksesta, jossa tarkasteltiin mindfulnessin vaikutusta tupakoinnin lopettamiseen. Tutkimukseen osallistui ihmisiä, jotka olivat tupakoineet pitkään. Heille ei annettu käskyä lopettaa tupakointi, heitä ei toruttu eikä kielletty polttamasta. Sen sijaan heille opetettiin mindfulness-taitoja. Osallistujia ohjattiin tulemaan tietoiseksi omista ajatuksistaan ja tunteistaan. Heitä opetettiin havainnoimaan omia mielihalujaan ja huomaamaan, milloin ja millaisessa tilanteessa tarve tupakkaan syntyy. Lisäksi heitä ohjattiin kiinnittämään huomiota siihen, miltä tupakka maistuu ja miltä tupakointi tuntuu kehossa.

Moni havahtui siihen, että tupakointi tapahtui pitkälti automaattisesti, ikään kuin autopilotilla. Aamulla tupakka meni suuhun ilman, että sitä oli edes tietoisesti mietitty. Kun osallistujat opittujen taitojen avulla alkoivat pysähtyä hetkeen, moni huomasi, että aamulla herätessä keho ei oikeastaan kaivannut tupakkaa, vaan esimerkiksi vettä tai rauhallista hetkeä. Ja kun osallistujat alkoivat todella maistaa tupakan makua ja havainnoida sen vaikutuksia kehossa, moni huomasi, ettei tupakka itse asiassa maistunut kovin hyvältä eikä tuntunut kehossa miellyttävältä.

Näiden havaintojen myötä moni lopetti tupakoinnin omasta tahdostaan, ilman pakottamista. Tämä tutkimus osoittaa hyvin, kuinka monet meille haitalliset tottumukset, jatkuvat usein siksi, ettemme ole niistä tietoisia. Toimimme tottumuksesta ja rutiinista käsin. Kun opimme tulemaan tietoisiksi omista tarpeistamme, tunteistamme ja toiminnastamme, meille syntyy luonnollisesti mahdollisuus muuttaa suuntaa ja päästää irti asioista, jotka eivät palvele meitä tai hyvinvointiamme.

Yhtä tärkeää on ymmärtää omat rajansa. Joskus jokin kokemus voi tuntua yksinkertaisesti liian suurelta koettavaksi juuri sillä hetkellä. Minulle vaikeaa mindfulness polulla oli etenkin ne ei niin mukavat tunteet. Meidän tehtävänämme oli viikon ajan kirjata tunnepäiväkirjaan negatiivisia tuntemuksia ja tunteita, sekä mitä oli tapahtunut ennen tunnetta ja miten voimakkaana tunsin tuon tuntemuksen. Tunteita oli vaikea kokea ja nimetä. Samalla tuntui, että niihin keskittyminen veti minut mukaan sellaiseen negatiivisuuden kierteeseen, josta oli todella vaikeaa päästää irti. Monelle voi nousta tällaisissa tilanteissa luonnollisesti vastustusta. Silloin saattaa huomata ajattelevansa: “En halua tuntea tätä tunnetta.” tai “En halua ajatella tätä koko asiaa.” Tämä on hyvin inhimillinen reaktio, sillä mieli pyrkii suojelemaan meitä ylimääräiseltä kuormitukselta.

Joskus hyväksyntä voikin alkaa siitä, että hyväksymme oman haluttomuutemme kohdata asia. Ja sen sijaan että pakottaisimme itseämme menemään suoraan kohti epämukavaa tunnetta, voimme suhtautua itseemme myötätuntoisesti ja todeta: “Tässä hetkessä tämä on minulle liikaa.” “En halua käsitellä tätä juuri nyt.” “Hyväksyn sen, että en ole vielä valmis kohtaamaan tätä tunnetta tai asiaa.” Tällöin emme välttele tietoisuutta, vaan päinvastoin lisäämme sitä. Huomaamme, missä omat rajamme kulkevat, ja annamme itsellemme luvan edetä omaan tahtiin ilman pakottamista. Kun vastustus ja välttely tulevat nähdyiksi ja hyväksytyiksi, ne eivät enää vie yhtä paljon energiaa ja ajan myötä voi syntyä enemmän tilaa kohdata myös varsinainen tunne.

On myös hyvä muistaa, että sanat kuten stressi ovat usein vain otsikoita monimutkaisille sisäisille kokemuksille ja tunteille. Kun pysähdymme tarkemmin kuulostelemaan, saatamme huomata stressin alta löytyvän esimerkiksi pelkoa, painetta, riittämättömyyden tunnetta, suorittamista, surua, ärtymystä, häpeää, huolta tai jotakin muuta. Harjoittelun myötä kyky erotella ja tunnistaa näitä sävyjä ja tunteita vahvistuu. Kun osaamme nimetä, mitä meissä tapahtuu, kokemus muuttuu usein hieman selkeämmäksi ja helpommin kannateltavaksi.

Tietoisuuden tasot

Tietoisuutta voidaan hahmottaa vähitellen laajenevana kehänä, joka alkaa omasta itsestä ja ulottuu lopulta koko maailmaan. Kaikki alkaa minusta – omasta sisäisestä kokemuksestani. Kun pysähdymme hetkeksi, voimme huomata hengityksemme rytmin, kehossa tuntuvat jännitykset tai rentouden sekä mielemme läpi virtaavat ajatukset ja tunteet. Tämä on mindfulnessin lähtökohta: oppia tunnistamaan ja nimeämään se, mitä minussa tapahtuu juuri nyt.

Kun tietoisuus omasta sisäisestä maailmasta vahvistuu, se alkaa luonnollisesti heijastua myös suhteeseemme toisiin ihmisiin. Mitä paremmin tunnistamme omat tunteemme, ajatuksemme ja reaktiomme, sitä aidommin pystymme kohtaamaan toisen. Kuuntelemme syvemmin, ymmärrämme paremmin omia reaktioitamme vuorovaikutustilanteissa ja voimme vastata niihin tietoisemmin.

Seuraavaksi näkökulma avartuu ympäristöön. Huomiomme siirtyy sisäisestä kokemuksesta myös siihen, mitä ympärillämme tapahtuu. Alamme havaita ympäristön ääniä, valon vaihtelua, tuoksuja, lämpötilaa ja vallitsevaa tunnelmaa sekä sitä, miten ne vaikuttavat omaan olotilaamme. Ympäristö ei ole enää pelkkä tausta, vaan olennainen osa nykyhetken kokemusta.

Laajimmillaan tietoisuus ulottuu kokemukseen yhteydestä koko maailmaan. Läsnäolotaidot voivat auttaa meitä ymmärtämään, ettemme ole toisistamme irrallisia, vaan osa suurempaa kokonaisuutta. Tämä kokemus vahvistaa myötätuntoa, yhteenkuuluvuuden tunnetta ja kunnioitusta kaikkea elävää kohtaan.

Arki kutsuu läsnäoloon

Meillä kaikilla on erilaisia tapoja löytää yhteys tähän hetkeen. Yhdelle se löytyy metsän siimeksestä ja siitä, kuinka tuntee neulaset kenkien alla, kuulee tuulen suhinan puiden latvoissa ja haistaa kostean sammalen tuoksun ilmassa. Toiselle se löytyy arjen tavallisista kotiaskareista, kuten pyykkien ripustamisesta, jolloin huomio kiinnittyy puhtaan pyykin tuoksuun, kankaan tuntuun sormenpäissä ja käsien rytmikkääseen liikkeeseen.

Arjen läsnäololla tarkoitetaankin hetkiä, joille ei ole varattu erikseen aikaa tai paikkaa, vaan ne syntyvät juuri siinä, missä milloinkin olet. Voit harjoitella tätä työssä, siivotessa, maalatessa tai vaikka syödessä. Voit poimia itsellesi sopivimmat tavat kokeilla. Tarkoitus ei ole haukata kerralla liian suurta palaa, vaan pikemminkin pysähtyä välillä ajattelemaan: ”Hei, nyt kun muistan, kokeilen olla hetken aivan tietoisesti läsnä juuri tässä hetkessä.” Usein tämä vaatii meiltä tietoisen päätöksen. Jos esimerkiksi teet kotona töitä tietokoneella ja lapsesi tulee keskeyttämään sinut kertomalla iloisesti omasta päivästään, voit päättää siinä hetkessä: ”Nyt laitan koneen sivuun ja keskityn tuohon lapseen ja siihen mitä hän sanoo.” Se on yksinkertainen valinta, olenko läsnä vai enkö ole?

Läsnäolon ei ole tarkoitus kuitenkaan olla uusi velvollisuus tai suoritus, joka kuluttaa energiaasi. Jos huomaat alkavasi suorittamaan läsnäoloa, tunnistat sen siitä, että olosi käy raskaaksi. Tällöin olet tehnyt läsnäolosta jälleen yhden asian tehtävälistallesi. Sillä todellisuudessa aito läsnäolo on keventämistä. Se poistaa mielen ylimääräisen kuorman, koska se katkaisee jatkuvan suunnittelun ja murehtimisen ketjun. Kun olet läsnä, et mieti valmiiksi seuraavaa asiaa samalla kun teet nykyistä.

Et siis toimi niin, että tiskatessa ajattelet: ”heti kun saan nämä astiat tiskattua, pääsen vihdoin lukemaan”, sillä silloin ajatukset ovat jo kirjassa ja tiskaaminen tuntuu vain hidasteelta ja rasitteelta. Läsnäolo on sitä, ettei ole olemassa seuraavaa hetkeä, jonne pitäisi kiirehtiä. On vain tämä vesi, tämä lautanen, tiskiharja ja tämä hetki. Meidän tehtävämme on pysähtyä huomaamaan mielen levottomuus. Sillä mieli on se, joka haluaa jatkuvasti lisää ja uutta. Se kyllästyy helposti ja vaatii, että koko ajan pitäisi tapahtua jotain.

Haaste on myös siinä, että monet meistä on opetettu suorittamaan. Suomalaisessa kulttuurissa ja historiassa syvällä istuva malli on usein ollut se, että ihmisarvo ja hyväksyntä haetaan lähes yksinomaan työn ja tekemisen kautta. Olet ehkä kuullut tai sisäistänyt ajatuksen, että: ”Olen hyvä ihminen vasta, kun olen tehnyt kaiken mitä pitää” tai ”vasta kun työ on tehty, saa levätä”.

Kuvittele itsesi aurinkoiseen kesäpäivään laiturinnokassa. Olet päättänyt pitää pienen tauon, istahtaa alas ja vain katsella järvelle. Mutta ennen kuin ehdit edes laskea takapuolesi puuta vasten, mielessäsi kaikuu armoton moite: ”Siinäkö sinä vain istut? Onko kasvimaa kitketty? Onko räystäät pesty? Naapurin Pentti on jo maalannut talonsa kahdesti tänä kesänä, ja sinä täällä vain... olet?” Kuulostaako tutulta? Meidät on opetettu siihen, että lepo on palkinto, joka pitää ansaita verellä, hiellä ja vähintään yhdellä selkäkivulla. Ja lopulta päädyt sellaiseen aktiiviseen lepoon, jossa istut sohvalla, mutta samalla neulot sukkia, selaat sähköposteja ja suunnittelet ensi viikon kauppalistaa. Koska jos kätesi eivät käy, pelkäät, että koko suomalainen perintösi murenee ja joku tulee viemään sinulta pois kunnon kansalaisen tittelin. Tämä malli ohjaa meitä usein hyvin syvältä ja tiedostamatta, koska se on lapsuudenkodissamme saatu selviytymisja arvostusmalli. Se tekee pelkästä olemisesta pelottavaa, sillä jos emme tee mitään, saatamme tuntea syyllisyyttä tai kokea itsemme arvottomiksi. Kun lähdemme harjoittamaan läsnäoloa ja olemista, pyrimme murtamaan tätä vuosikymmenten mittaista uskomusta. Se ei ole helppoa, sillä vanhat pitäisi -äänet nousevat takuulla pintaan. Siksi on tärkeää olla kärsivällinen ja lempeä itselleen.

On hyvä ymmärtää, ettei olemisen hetkien tarvitse olla pitkiä. Pienetkin hetket tekevät ison eron kokonaisvaltaiseen hyvinvointiin. Kun saat hetken tauon velvollisuuksista, voit kokeilla jotain uutta tapaa olla ja sen sijaan, että kaivaisit heti kännykän taskustasi ja alkaisit selata sitä, pysähdykin hetkeksi ja vain ole.

Sama pätee vapaa-aikaan. Lomareissulla saatat huomata suorittavasi lomaa ja juokset paikasta toiseen yrittäen nähdä kaiken mahdollisen. Saatat ajatella, että jotta loma olisi onnistunut, minun on nähtävä viisi kirkkoa, kaksi museota, syötävä parhaassa näköalaravintolassa ja saatava täydellinen kuva auringonlaskusta. Siinä sitä sitten mennään. Juokset

Työn automaattinen analysointi tietojen saamiseksi erityisesti kuvioista, suuntauksista ja korrelaatioista ("tekstin ja tietojen hakeminen") on kielletty.

